**PRÍLOHA 13.1. VŠEOBECNÉ ZMLUVNÉ PODMIENKY K ZMLUVE O SPOLUFINANCOVANÍ ZO ŠTÁTNEHO ROZPOČTU SLOVENSKEJ REPUBLIKY**

**VŠEOBECNÉ ZMLUVNÉ PODMIENKY K ZMLUVE O SPOLUFINANCOVANÍ ZO ŠTÁTNEHO ROZPOČTU SLOVENSKEJ REPUBLIKY**

Tieto všeobecné zmluvné podmienky upravujú vzájomné práva a povinnosti zmluvných strán, ktorými sú na strane jednej Poskytovateľ a na strane druhej Prijímateľ pri spolufinancovaní určených aktivít Projektu zo štátneho rozpočtu Slovenskej republiky.

Pre účely týchto všeobecných zmluvných podmienok sa všeobecné zmluvné podmienky k zmluve o spolufinancovaní zo štátneho rozpočtu Slovenskej republiky ďalej označujú ako „VZP“, a Zmluva o spolufinancovaní zo ŠR SR a VZP sa ďalej označujú ako „Zmluva“. VZP sú neoddeliteľnou súčasťou Zmluvy o spolufinancovaní zo ŠR SR.

Vzájomné práva a povinnosti medzi Poskytovateľom a Prijímateľom sa riadia Zmluvou, všetkými dokumentmi, na ktoré Zmluva odkazuje a právnymi predpismi SR a EÚ. Zmluvné strany sa dohodli, že práva a povinnosti Zmluvných strán sa budú ďalej spravovať programom cezhraničnej spolupráce Interreg Poľsko - Slovensko 2021 – 2027, Príručkou programu, schválenou žiadosťou o príspevok a Zmluvou EFRR. Prijímateľ vyhlasuje, že sa s obsahom uvedených dokumentov oboznámil a zaväzuje sa ich dodržiavať spolu s ustanoveniami tejto Zmluvy. Uvedené dokumenty sú uverejnené na webovej stránke Programu.

Splnenie všetkých povinností Prijímateľa uvedených v Zmluve je Prijímateľ povinný zabezpečiť aj voči Partnerom zo SR, a to vzhľadom na účel, ktorý sa má touto Zmluvou dosiahnuť. Právne vzťahy medzi Prijímateľom a ostatnými Partnermi v súvislosti s realizáciou aktivít Projektu upravuje Partnerská zmluva. Právne vzťahy medzi Poskytovateľom príspevku z EFRR a Hlavným partnerom v súvislosti so spolufinancovaním aktivít Projektu z EFRR upravuje Zmluva EFRR.

**LEGISLATÍVA A VÝKLAD POJMOV**

**Základný právny rámec upravujúci vzťahy medzi Poskytovateľom a Prijímateľom tvoria najmä:**

Právne predpisy Európskej únie:

* Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (ďalej aj ako „nariadenie (EÚ) 2021/1060“ alebo „nariadenie o spoločných ustanoveniach“);
* Nariadenie Európskeho parlamentu a Rady (EÚ) 2021/1058 z 24. júna 2021 o Európskom fonde regionálneho rozvoja a Kohéznom fonde (ďalej aj ako „nariadenie (EÚ) 2021/1058“ alebo „nariadenie EFRR“);
* Nariadenie Európskeho parlamentu a Rady (EÚ) 2021/1059 z 24. júna 2021 o osobitných ustanoveniach týkajúcich sa cieľa Európska územná spolupráca (Interreg) podporovaného z Európskeho fondu regionálneho rozvoja a vonkajších finančných nástrojov (ďalej aj ako „nariadenie (EÚ) 2021/1059“ alebo „nariadenie Interreg“);
* Nariadenie Komisie (EÚ) 481/2014 zo 4. marca 2014 ktorým sa dopĺňa nariadenie EP a Rady (EÚ) č. 1299/2013, pokiaľ ide o osobitné pravidlá týkajúce sa oprávnenosti výdavkov na programy spolupráce;
* Nariadenie Komisie (EÚ) 1407/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis (ďalej len „nariadenie o minimálnej pomoci“);
* Nariadenie Komisie (EÚ) 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy;
* Rozhodnutie Komisie C (2019) 3452 zo 14 mája 2019, ktorým sa ustanovujú usmernenia na určovanie finančných opráv, ktoré sa majú uplatňovať vo výdavkoch financovaných Úniou za nedodržiavanie platných pravidiel o verejnom obstarávaní;
* Vykonávacie akty a delegované akty prijaté na základe vyššie uvedených nariadení;
* Ostatné nariadenia a smernice platné pre realizáciu projektov spolufinancovaných z EFRR.

**Skratky**

EFRR – Európsky fond regionálneho rozvoja

EP – Európsky parlament

MV –Monitorovací výbor

OVZ – okolnosť vylučujúca zodpovednosť

PR – Poľská republika

RO – riadiaci orgán

SR – Slovenská republika

VO – verejné obstarávanie

VZP – všeobecné zmluvné podmienky

ŽoP – žiadosť o platbu

ŽoV – žiadosť o vrátenie finančných prostriedkov

**Pojmy**

Pojmy a skratky používané vo vzťahu medzi Poskytovateľom a Prijímateľom na účely Zmluvy, ak nie je v Zmluve osobitne dohodnuté inak, sú najmä:

1. „aktivita“–súhrn činností realizovaných Hlavným partnerom a/alebo ostatnými Partnermi v rámci Projektu na to vyčlenenými finančnými zdrojmi počas oprávneného obdobia stanoveného vo Výzve, ktoré prispievajú k dosiahnutiu konkrétneho výsledku a majú definovaný výstup, ktorý predstavuje pridanú hodnotu pre Hlavného partnera a/alebo cieľovú skupinu/užívateľov výsledkov Projektu nezávisle na realizácii ostatných aktivít;
2. „bezodkladne“ – najneskôr do siedmich dní od vzniku skutočnosti rozhodnej pre počítanie lehoty; to neplatí, ak sa v metodických usmerneniach alebo v iných ustanoveniach Zmluvy stanovuje odlišná lehota platná pre konkrétny prípad; pre počítanie lehôt platia pravidlá uvedené v článku 4 Zmluvy;
3. „celkové oprávnené výdavky“ – výdavky, ktorých maximálna výška vyplýva z rozhodnutia Monitorovacieho výboru podľa čl. 22 nariadenia Interreg, resp. rozhodnutia Poskytovateľa príspevku z EFRR, ktorým bola schválená žiadosť o príspevok a ktoré predstavujú vecný aj finančný rámec pre vznik oprávnených výdavkov, ak budú vynaložené v súvislosti s Projektom na realizáciu aktivít Projektu;
4. „Centrálny monitorovací systém CST2021“ – informačný systém, ktorý zahŕňa štandardizované procesy programového a projektového riadenia a umožňuje zber a výmenu údajov medzi všetkými orgánmi programu a prijímateľmi. CST2021 spĺňa požiadavky stanovené v čl. 69 ods. 6 a 8 a v prílohách XVIII. a XIV. nariadenia o spoločných ustanoveniach a podporuje bežný proces riadenia, monitorovania a hodnotenia Programu, v ktorom sú zhromažďované a uschovávané údaje, týkajúce sa realizovaných Projektov a umožňuje Hlavnému partnerovi, Prijímateľovi a Partnerom vyúčtovanie realizovaných Projektov;
5. „čiastková žiadosť o platbu” – rozumie sa tým žiadosť o platbu podávaná každým partnerom príslušnému kontrolórovi v elektronickej forme prostredníctvom CST2021 predstavujúca zhrnutie realizácie tej časti Projektu (úloh a výdavkov), za ktorú je daný partner zodpovedný, spolu s výkazom výdavkov a s informáciou o postupe realizácie ukazovateľov výstupu v súlade s pravidlami určenými v Príručke programu a v Zmluve EFRR;
6. „deň“ – dňom sa rozumie kalendárny deň;
7. „dokumentácia“ – akákoľvek informácia alebo súbor informácií zachytené na hmotnom substráte, vrátane elektronických dokumentov vo formáte počítačového súboru týkajúce sa a/alebo súvisiace s projektom;
8. „Hlavný partner“ – rozumie sa tým subjekt uvedený v žiadosti o príspevok, ktorý podpisuje Zmluvu EFRR a je zodpovedný za finančnú a vecnú realizáciu Projektu;
9. „kontrolór” – rozumie sa tým kontrolór, uvedený v čl. 46 nariadenia Interreg;
10. „Monitorovací výbor” – rozumie sa tým MV, uvedený v čl. 28 nariadenia Interreg;
11. „nezrovnalosť” akékoľvek porušenie uplatniteľného práva vyplývajúce z konania alebo opomenutia hospodárskeho subjektu, ktorý sa zúčastňuje na implementácii fondov, dôsledkom čoho je alebo by bolo poškodenie rozpočtu EÚ tým, že by bol zaťažený neoprávneným výdavkom. Na účely správnej aplikácie podmienok definície nezrovnalosti stanovenej nariadením o spoločných ustanoveniach sa pri posudzovaní skutočností a zistených nedostatkov pod pojmom nezrovnalosť rozumie aj podozrenie z nezrovnalosti;
12. „okolnosť vylučujúca zodpovednosť“ alebo „OVZ“ - prekážka, ktorá nastala nezávisle od vôle, konania alebo opomenutia Zmluvnej strany a bráni jej v splnení jej povinnosti, ak nemožno rozumne predpokladať, že by Zmluvná strana túto prekážku alebo jej následky odvrátila alebo prekonala, a ďalej že by v čase vzniku záväzku túto prekážku predvídala. Účinky vylučujúce zodpovednosť sú obmedzené iba na dobu, pokiaľ trvá prekážka, s ktorou sú tieto účinky spojené. Zodpovednosť Zmluvnej strany nevylučuje prekážka, ktorá nastala až v čase, keď bola Zmluvná strana v omeškaní s plnením svojej povinnosti, alebo vznikla z jej hospodárskych pomerov.

V zmysle uvedeného udalosť, ktorá má byť OVZ, musí spĺňať všetky nasledovné podmienky:

1. dočasný charakter prekážky, ktorý bráni Zmluvnej strane plniť si povinnosti   
   zo záväzku po určitú dobu, ktoré inak je možné splniť a ktorý je základným rozlišovacím znakom od dodatočnej objektívnej nemožnosti plnenia, kedy povinnosť dlžníka zanikne, s ohľadom na to, že dodatočná nemožnosť plnenia má trvalý, nie dočasný charakter,
2. objektívna povaha, v dôsledku čoho OVZ musí byť nezávislá od vôle Zmluvnej strany, ktorá vznik takejto udalosti nevie ovplyvniť,
3. musí mať takú povahu, že bráni Zmluvnej strane v plnení jej povinností, a to   
   bez ohľadu na to, či ide o právne prekážky, prírodné udalosti alebo ďalšie okolnosti vis maior,
4. neodvrátiteľnosť, v dôsledku ktorej nie je možné rozumne predpokladať,   
   že Zmluvná strana by mohla túto prekážku odvrátiť alebo prekonať, alebo odvrátiť alebo prekonať jej následky v rámci lehoty, po ktorú OVZ trvá,
5. nepredvídateľnosť, ktorú možno považovať za preukázanú, ak Zmluvná strana nemohla pri uzavretí Zmluvy predpokladať, že k takejto prekážke dôjde, pričom sa predpokladá, že povinnosti vyplývajúce z národných všeobecne záväzných právnych predpisov alebo priamo účinných právnych aktov EÚ sú alebo majú byť každému známe.
6. Zmluvná strana nie je už v čase vzniku prekážky v omeškaní s plnením povinnosti, ktorej táto prekážka bráni.

Za OVZ sa považuje aj uzatvorenie Štátnej pokladnice. Za OVZ sa nepovažuje plynutie lehôt v rozsahu, ako vyplývajú z právnych predpisov SR, PR a právnych aktov EÚ;

1. „oprávnené výdavky” – rozumejú sa tým výdavky alebo náklady riadne vynaložené Hlavným partnerom alebo partnerom v súvislosti s realizáciou Projektu v rámci programu, v súlade so Zmluvou EFRR, Zmluvou, právnymi predpismi EÚ a vnútroštátnymi predpismi PR a SR a s Príručkou programu;
2. „orgán auditu“ - národný, regionálny alebo miestny orgán verejnej moci alebo subjekt verejnej správy, ktorý je funkčne nezávislý od RO a platobného orgánu. V podmienkach Programu spolupráce Interreg Poľsko-Slovensko 2021-2027 v SR plní úlohy orgánu auditu v rámci skupiny audítorov Ministerstvo financií SR;
3. „Partner” – rozumie sa tým subjekt uvedený v žiadosti o príspevok, ktorý sa zúčastňuje na realizácii Projektu a je spojený s Hlavným partnerom Partnerskou zmluvou týkajúcou sa realizácie projektu;
4. „Partnerská zmluva” – rozumie sa tým zmluva určujúca vzájomné práva a povinnosti Hlavného partnera a Partnerov v rámci implementácie Projektu;
5. „Prijímateľ“ - orgán, organizácia alebo právnická osoba vystupujúca v mene Partnerov zo SR, ktorej sú za účelom realizácie určených aktivít Projektu poskytované prostriedky zo ŠR SR určené na spolufinancovanie určených aktivít Projektu.
6. „príručka programu” – rozumie sa tým dokument schválený Monitorovacím výborom alebo riadiacim orgánom, v ktorom sú uvedené zásady pripravovania, realizácie, monitorovania a vyúčtovania Projektu a jeho udržateľnosti.
7. „príspevok“ – suma finančných prostriedkov poskytnutá Hlavnému partnerovi na realizáciu aktivít Projektu, vychádzajúca zo schválenej žiadosti o FP, podľa podmienok Zmluvy EFFR a Zmluvy z verejných prostriedkov (EFRR a ŠR SR) v súlade s platnou právnou úpravou;
8. „Program” – rozumie sa tým Program cezhraničnej spolupráce Interreg Poľsko-Slovensko 2021-2027, schválený Rozhodnutím Európskej komisie č. C(2022)6939 zo dňa, 26.9.2022;
9. „programová dokumentácia” – rozumejú sa tým dokumenty schválené RO alebo MV, vzťahujúce sa na implementáciu Programu;
10. „programové dokumenty“ – dokumentácia, ktorú tvorí najmä tento súbor dokumentov:
    1. Príručka programu vrátane jej príloh;
    2. Príručka pre prijímateľa CST2021;
11. „Projekt” – rozumie sa tým zámer smerujúci k dosiahnutiu predpokladaného cieľa určeného pomocou ukazovateľov výstupu, uvedených v žiadosti o príspevok, implementovaných v rámci Programu na základe Zmluvy EFRR;
12. „realizácia aktivít projektu“ – zahŕňa obdobie, v rámci ktorého Prijímateľ a/alebo Partneri realizujú jednotlivé aktivity Projektu, ktorého začiatok a koniec je uvedený v Zmluve EFRR;
13. „riadne“ – uskutočnenie (právneho) úkonu v súlade s touto Zmluvou, právnymi predpismi SR, PR a právnymi aktmi EÚ a s Výzvou a jej príloh, Príručkou programu, a Právnymi dokumentmi;
14. „schválená žiadosť o príspevok“ – žiadosť o príspevok, v rozsahu a obsahu ako bola schválená MV, resp. rozhodnutím Poskytovateľa o schválení žiadosti o príspevok a ktorá je uložená u Poskytovateľa príspevku z EFRR;
15. „schválené oprávnené výdavky na realizáciu určených aktivít Projektu“ – skutočne vynaložené, odôvodnené a riadne preukázané výdavky Prijímateľa a/alebo Partnerov zo SR schválené Poskytovateľom príspevku z EFRR, ktoré súvisia výlučne s realizáciou určených aktivít Projektu v rámci oprávneného obdobia stanoveného v Zmluve o spolufinancovaní zo ŠR SR vo forme nákladov a výdavkov Prijímateľa a/alebo Partnerov zo SR;
16. „Spoločný sekretariát“ – rozumie sa tým subjekt uvedený v čl. 46 ods. 2 nariadenia Interreg;
17. „spolufinancovanie zo ŠR SR“ – prostriedky ŠR SR určené na spolufinancovanie určených aktivít Projektu; príspevok je poskytovaný Prijímateľovi, a to pri splnení podmienok uvedených v Zmluve;
18. „udržateľnosť” – udržanie (zachovanie) cieľov realizovaného Projektu definovaných prostredníctvom merateľných ukazovateľov projektu počas stanoveného obdobia (obdobia udržateľnosti projektu) ako aj dodržanie ostatných podmienok vyplývajúcich z čl. 65 nariadenia o spoločných ustanoveniach. Obdobie udržateľnosti projektu sa začína v kalendárny deň, ktorý bezprostredne nasleduje po kalendárnom dni, v ktorom došlo k Finančnému ukončeniu projektu;
19. „určené aktivity Projektu“ – vyčlenená časť aktivít Projektu uvedená v schválenej žiadosti o príspevok , ktoré realizuje Prijímateľ a Partneri zo SR (ak relevantné), a na realizovanie ktorých je určené spolufinancovanie zo ŠR SR a na základe Zmluvy EFRR aj spolufinancovanie z EFRR;
20. „účtovný doklad“ - doklad definovaný v § 10 ods. 1 zákona č. 431/2002 Z. z. o účtovníctve v znení neskorších predpisov (ďalej len ,,zákon o účtovníctve“). V súvislosti s postúpením pohľadávky sa z pohľadu splnenia požiadaviek nariadenia o spoločných ustanoveniach za účtovný doklad, ktorého dôkazná hodnota je rovnocenná faktúram, považuje aj doklad preukazujúci vykonanie započítania;
21. „výzva na predkladanie žiadostí“ alebo „Výzva“ - východiskový metodický a odborný podklad zo strany Poskytovateľa príspevku z EFRR, na základe ktorého Hlavný partner v postavení žiadateľa vypracoval a predložil žiadosť o príspevku Poskytovateľovi príspevku z EFRR;
22. „webová stránka Programu” – rozumie sa tým webová stránka: [www.plsk.eu](http://www.plsk.eu);
23. „žiadosť o platbu” – rozumie sa tým žiadosť o platbu predložená Hlavným partnerom na Spoločný sekretariát v súlade s pravidlami uvedenými v Príručke programu a v Zmluve EFRR, ktorá preukazuje postup realizácie celého Projektu;
24. „žiadosť o príspevok” – rozumie sa tým žiadosť o poskytnutie finančného príspevku pre Projekt v rámci Programu spolu so všetkými prílohami, schválená MV, spolu s neskoršími zmenami;
25. „žiadosť o vrátenie finančných prostriedkov“ alebo „ŽoV“ – doklad, ktorý pozostáva z formulára ŽoV a príloh, na ktorého základe si Poskytovateľ uplatňuje pohľadávku z príspevku alebo pohľadávku z rozhodnutia voči Prijímateľovi, ktorý má povinnosť vysporiadať finančné vzťahy v súlade s čl. 3 VZP.

### Článok 1 VŠEOBECNÉ POVINNOSTI

1. Prijímateľ sa zaväzuje dodržiavať ustanovenia Zmluvy tak, aby boli určené aktivity Projektu realizované riadne, včas a v súlade s jej podmienkami a postupovať pri realizácii určených aktivít Projektu s odbornou starostlivosťou.
2. Prijímateľ zodpovedá Poskytovateľovi za realizáciu Určených aktivít Projektu v celom rozsahu, bez ohľadu na osobu, ktorá ich skutočne realizuje a je povinný zabezpečiť plnenie záväzkov z tejto Zmluvy všetkými Partnermi zo SR.
3. Zmluvné strany sa dohodli, že bez predchádzajúceho písomného súhlasu Poskytovateľa akákoľvek zmena týkajúca sa Prijímateľa a/alebo Partnera zo SR najmä splynutie, zlúčenie, rozdelenie, zmena právnej formy, predaj podniku alebo jeho časti, transformácia a iné formy právneho nástupníctva, ako aj akákoľvek zmena vlastníckych pomerov Prijímateľa a/alebo Partnera zo SR počas platnosti a účinnosti Zmluvy sa považuje za podstatnú zmenu Projektu, ktorá oprávňuje Poskytovateľa od tejto Zmluvy odstúpiť.
4. Prijímateľ sa zaväzuje, že odo dňa poskytnutia záverečnej platby Hlavnému partnerovi nedôjde k podstatnej zmene Projektu definovanej v článku 65 ods. 1 nariadenia o spoločných ustanoveniach.
5. Zmluvné strany sa vzájomne zaväzujú poskytovať si všetku potrebnú súčinnosť pri plnení záväzkov z tejto Zmluvy. V prípade, ak má Zmluvná strana za to, že druhá Zmluvná strana neposkytuje dostatočnú požadovanú súčinnosť, je povinná ju vyzvať na nápravu, ak je takáto náprava z hľadiska ustanovení tejto Zmluvy a platného právneho poriadku možná. Zmluvné strany sa zaväzujú riešiť sporné situácie, ktoré medzi nimi vzniknú pri plnení tejto Zmluvy, primárne dohodou alebo mechanizmami, ktoré Zmluvným stranám poskytuje táto Zmluva, platné právne predpisy a programová dokumentácia, ktorou sa riadia vzájomné práva a povinnosti Zmluvných strán v zmysle ustanovení tejto Zmluvy. Ustanoveniami tohto bodu Zmluvy nie je dotknuté právo Zmluvnej strany na odstúpenie od Zmluvy v zmysle ustanovení tejto Zmluvy.

### Článok 2 PREVOD A PRECHOD PRÁV A POVINNOSTÍ

1. Prijímateľ je oprávnený previesť práva a povinnosti z tejto Zmluvy na iný subjekt len s predchádzajúcim písomným súhlasom Poskytovateľa.
2. Prijímateľ je povinný s dostatočným časovým predstihom (minimálne 3 mesiace pred plánovaným dňom, kedy nastanú účinky prevodu alebo prechodu práv a povinností), informovať Poskytovateľa o pripravovanom prechode alebo prevode práv a povinností Prijímateľa na iný subjekt; uvedená lehota neplatí, ak má Prijímateľ, ku dňu, kedy nastanú účinky prevodu alebo prechodu práv a povinností vysporiadané všetky pohľadávky a záväzky voči riadiacemu orgánu a národnému orgánu.
3. Ak dôjde k prevodu práv a povinností zo Zmluvy o spolufinancovaní zo ŠR SR na iný subjekt bez predchádzajúceho súhlasu Poskytovateľa, takéto porušenie povinnosti Prijímateľa sa považuje za podstatné porušenie Zmluvy, v dôsledku ktorého je Prijímateľ povinný vrátiť spolufinancovanie zo ŠR SR alebo jeho časť v súlade s čl. 3 VZP. Zmena vlastníckej štruktúry Prijímateľa, resp. Partnera (napríklad prevod akcií alebo prevod obchodného podielu v obchodnej spoločnosti, ktorá je Prijímateľom, resp. Partnerom) nepredstavuje Podstatnú zmenu Projektu v prípade, ak táto zmena nemá vplyv na podmienky poskytnutia príspevku a zároveň táto zmena nebude mať negatívny vplyv na dosiahnutie cieľa Projektu. Ak Poskytovateľ preveruje zmenu vlastníckej štruktúry Prijímateľa, resp. Partnera, je oprávnený vyžiadať od Prijímateľa, resp. Partnera akúkoľvek Dokumentáciu alebo požiadať o poskytnutie doplňujúcich informácií a vysvetlení potrebných k overeniu toho, či nedošlo k porušeniu podmienok podľa prvej vety tohto odseku a Prijímateľ, resp. Partner je povinný poskytnúť Poskytovateľovi požadovanú Dokumentáciu, informácie alebo vysvetlenia v primeranej lehote.
4. V prípade, ak na základe právnych predpisov SR prechádza výkon akýchkoľvek práv a povinností zo Zmluvy o spolufinancovaní zo ŠR SR alebo iných zmlúv uzavretých medzi Poskytovateľom a Prijímateľom na základe Zmluvy o spolufinancovaní zo ŠR SR z Poskytovateľa na iný orgán alebo subjekt, tento orgán automaticky vstupuje do všetkých práv a povinností Poskytovateľa zo Zmluvy o spolufinancovaní zo ŠR SR, ktorých výkon mu umožňujú príslušné právne predpisy SR upravujúce jeho pôsobnosť a právomoc.
5. Postúpenie pohľadávky Prijímateľa na vyplatenie spolufinancovania zo ŠR SR na tretiu osobu nie je na základe dohody Zmluvných strán možné.
6. Po uskutočnení prechodu alebo prevodu práv na iný subjekt za splnenia vyššie uvedených podmienok je možné pokračovať v realizácii Projektu.

### Článok 3 VYSPORIADANIE FINANČNÝCH VZŤAHOV

1. V prípade vzniku povinnosti vrátenia spolufinancovania zo ŠR SR alebo jeho časti ak nie je zákonom ustanovená výška sumy vzťahujúca sa na zdroj ŠR, ktorú zároveň možno považovať za „nehospodárne vymáhanie“ je Poskytovateľ povinný vymáhať celý zdroj ŠR.
2. Prijímateľ je povinný:
3. vrátiť spolufinancovanie zo ŠR SR alebo jeho časť, ak mu vznikol kurzový zisk;
4. vrátiť prostriedky poskytnuté omylom;
5. vrátiť spolufinancovanie zo ŠR SR alebo jeho časť, ak porušil povinnosti uvedené v Zmluve a porušenie povinnosti znamená porušenie finančnej disciplíny podľa § 31 ods. 1 písm. a), b), c) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v platnom znení (ďalej len ,,zákon o rozpočtových pravidlách“);
6. vrátiť spolufinancovanie zo ŠR SR alebo jeho časť, ak Prijímateľ a/alebo Partner porušil ustanovenia všeobecne záväzných právnych predpisov SR, PR alebo právnych aktov EÚ (bez ohľadu na konanie alebo opomenutie Prijímateľa alebo jeho zavinenie), a toto porušenie znamená nezrovnalosť podľa článku 2 odseku 31 nariadenia o spoločných ustanoveniach a nejde o porušenie finančnej disciplíny podľa § 31 ods. 1 písm. a), b), c) Zákona o rozpočtových pravidlách; vzhľadom k skutočnosti, že za Nezrovnalosť sa považuje také porušenie podmienok spolufinancovania zo ŠR SR, s ktorým sa spája povinnosť vrátenia spolufinancovania zo ŠR SR alebo jeho časti, v prípade, ak Prijímateľ takéto spolufinancovanie zo ŠR SR alebo jeho časť nevráti postupom stanoveným v ods. 4 až 6 tohto článku VZP, bude sa na toto porušenie podmienok Zmluvy aplikovať ustanovenie druhej vety § 31 ods. 7 Zákona o rozpočtových pravidlách;
7. vrátiť spolufinancovanie zo ŠR SR alebo jeho časť, ak Prijímateľ a/alebo Partner porušil (a toto porušenie malo alebo mohlo mať vplyv na výsledok VO) pravidlá a postupy VO v súlade so všeobecne záväznými právnymi predpismi SR alebo PR, a to podľa sídla Prijímateľa;
8. vrátiť spolufinancovanie zo ŠR SR alebo jeho časť v iných prípadoch, ak to ustanovuje Zmluva alebo ak došlo k zániku Zmluvy EFRR z dôvodu mimoriadneho ukončenia Zmluvy EFRR;
9. ak to určí Poskytovateľ, vrátiť spolufinancovanie zo ŠR SR alebo jeho časť, v prípade, že cieľové hodnoty Merateľných ukazovateľov výstupu, uvedené v žiadosti o príspevok neboli dosiahnuté. V prípade, že Prijímateľ riadne zdokumentuje od neho nezávislú príčinu nedosiahnutia cieľovej hodnoty Merateľných ukazovateľov deklarovanej v žiadosti o príspevok a potvrdí snahy zamerané na dosiahnutie Merateľných ukazovateľov, Poskytovateľ môže odstúpiť od uloženia sankcií vo forme vrátenia národného spolufinancovania alebo jeho časti;
10. vrátiť spolufinancovanie zo ŠR SR alebo jeho časť, ak porušil zákaz nelegálneho zamestnávania;
11. vrátiť čistý príjem z Projektu v prípade, ak bol počas Realizácie Projektu alebo v období troch rokov od Finančného ukončenia Projektu (alebo do 30. septembra 2030, podľa toho čo nastane skôr) čistý príjem vytvorený (ak relevantné).
12. Poskytovateľ dohodne s Prijímateľom spôsob monitorovania čistých príjmov z projektu a vedenia záznamov u Prijímateľa, a to na účely zdokladovania a preukázania skutočností týkajúcich sa čistého príjmu z Projektu uvedených v Následných monitorovacích správach.
13. Ak nie je spolufinancovanie zo ŠR SR alebo jeho časť vrátené z dôvodov uvedených v ods. 2 v súlade s ods. 1 tohto čl. VZP iniciatívne zo strany Prijímateľa, sumu vrátenia spolufinancovania zo ŠR SR alebo jeho časti stanoví Poskytovateľ v ŽoV, ktorú zašle Prijímateľovi. Poskytovateľ v ŽoV uvedie výšku spolufinancovania zo ŠR SR, ktorú má Prijímateľ vrátiť a zároveň určí čísla účtov, na ktoré je Prijímateľ povinný vrátenie vykonať.
14. Prijímateľ sa zaväzuje vrátiť spolufinancovanie zo ŠR SR alebo jeho časť v lehote splatnosti, a to do 90 Dní odo dňa doručenia ŽoV Prijímateľovi. Prijímateľ je povinný v lehote do 7 pracovných dní od uskutočnenia vrátenia spolufinancovania zo ŠR SR alebo jeho časti alebo príjmu, ktoré sa uskutočnilo formou platby na účet oznámiť Poskytovateľovi toto vrátenie spolu s výpisom z bankového účtu preukazujúcim realizáciu uskutočnenej platby.
15. Prijímateľ realizuje vrátenie spolufinancovania zo ŠR SR alebo jeho časti formou platby na účet. Pri realizácii vrátenia je Prijímateľ povinný uviesť správny variabilný symbol určený Poskytovateľom. Prijímateľ, ktorý je štátnou rozpočtovou organizáciou realizuje vrátenie spolufinancovania zo ŠR SR alebo jeho časti formou platby na účet alebo formou rozpočtového opatrenia prostredníctvom Rozpočtového informačného systému. Typ vrátenia je uvedený v ŽoV.
16. Pohľadávku Poskytovateľa voči Prijímateľovi na vrátenie spolufinancovania zo ŠR SR alebo jeho časti a pohľadávku Prijímateľa voči Poskytovateľovi na poskytnutie spolufinancovania zo ŠR SR podľa tejto Zmluvy je možné vzájomne započítať (s výnimkou Prijímateľa – štátna rozpočtová organizácia). Ak k vzájomnému započítaniu nedôjde z dôvodu nesúhlasu Poskytovateľa, Prijímateľ je povinný vrátiť sumu určenú v už doručenej ŽoV do 15 dní od doručenia oznámenia Poskytovateľa, že s vykonaním vzájomného započítania nesúhlasí alebo do uplynutia doby splatnosti uvedenej v ŽoV, podľa toho, ktorá okolnosť nastane neskôr. Ustanovenia ods. 4 až 6 tohto čl. VZP sa použijú primerane.
17. Ak Prijímateľ zistí vznik nezrovnalosti súvisiacej s Projektom, je povinný túto nezrovnalosť bezodkladne oznámiť Poskytovateľovi a zároveň mu predložiť príslušné dokumenty týkajúce sa tejto nezrovnalosti a vysporiadať túto Nezrovnalosť postupom podľa ods. 4 až 6 tohto článku.
18. Ak Prijímateľ nevráti spolufinancovanie zo ŠR SR alebo jeho časť na správne účty alebo neuvedie správny variabilný symbol, príslušný záväzok Prijímateľa zostáva nesplnený a finančné vzťahy voči Poskytovateľovi sa považujú za nevysporiadané.
19. Proti akejkoľvek pohľadávke na poskytnutie vrátenia spolufinancovania zo ŠR SR ako aj proti akýmkoľvek iným pohľadávkam Poskytovateľa voči Prijímateľovi vzniknutých z akéhokoľvek právneho dôvodu Prijímateľ nie je oprávnený jednostranne započítať akúkoľvek svoju pohľadávku.

### Článok 4 ÚČTOVNÍCTVO, UCHOVÁVANIE ÚČTOVNEJ DOKUMENTÁCIE A DOKUMENTOV

1. Ak Prijímateľ a/alebo Partner je účtovnou jednotkou podľa zákona o účtovníctve SR, zaväzuje sa účtovať o skutočnostiach týkajúcich sa Projektu:
2. na analytických účtoch v členení podľa jednotlivých projektov alebo operácií alebo v analytickej evidencii vedenej v elektronickej podobe v členení podľa jednotlivých projektov bez vytvorenia analytických účtov v členení podľa jednotlivých projektov, ak účtujú v sústave podvojného účtovníctva, alebo
3. v účtovných knihách so slovným a číselným označením projektu alebo operácie v účtovných zápisoch, ak účtujú v sústave jednoduchého účtovníctva.
4. Ak Prijímateľ a/alebo Partner nie je účtovnou jednotkou podľa zákona o účtovníctve SR, zaväzuje sa viesť a uchovávať evidenciu majetku, záväzkov, príjmov a výdavkov týkajúcich sa Projektu v účtovných knihách podľa § 15 ods. 1 zákona o účtovníctve SR so slovným a číselným označením projektu pri zápisoch v nich, pričom na vedenie tejto evidencie, preukazovanie zápisov a spôsob oceňovania majetku a záväzkov sa primerane použijú ustanovenia osobitného predpisu o účtovných zápisoch, účtovnej dokumentácii a spôsobe oceňovania.
5. Preukazovanie výdavkov faktúrami alebo inými účtovnými dokladmi rovnocennej preukaznej hodnoty sa na výdavky uplatnené formou ZVV nevzťahuje. V takom prípade Poskytovateľ pri výkone kontroly splnenia podmienok oprávnenosti výdavkov overuje najmä dosiahnutie výstupov alebo uskutočnenie procesov. Bližšie informácie sú uvedené v platnej verzii Príručky Programu Interreg Poľsko – Slovensko.
6. Záznamy v účtovníctve alebo evidencii Prijímateľa musia zabezpečiť údaje na účely monitorovania pokroku dosiahnutého pri Realizácii aktivít Projektu, vytvoriť základ pre nárokovanie platieb a uľahčiť proces kontroly výdavkov zo strany príslušných orgánov.
7. Prijímateľ a/alebo Partner sú povinní uchovávať a ochraňovať účtovnú dokumentáciu a evidenciu týkajúcu sa realizácie projektu podľa čl. 82 nariadenia o spoločných ustanoveniach a zákona o účtovníctve.
8. Povinnosti podľa tohto článku VZP je Prijímateľ povinný zabezpečiť aj zo strany Partnerov.

### Článok 5 ÚČTY PRIJÍMATEĽA

1. Poskytovateľ zabezpečí poskytnutie spolufinancovania zo ŠR SR Prijímateľovi bezhotovostne na účet vedený v EUR. Číslo účtu (IBAN) Prijímateľa je uvedený v článku 1 Zmluvy o spolufinancovaní zo ŠR SR.
2. Prijímateľ je povinný udržiavať účet Prijímateľa otvorený a nesmie ho zrušiť až do doby finančného ukončenia realizácie aktivít Projektu.
3. Prijímateľ môže realizovať úhrady oprávnených výdavkov aj z iných účtov otvorených Prijímateľom pri dodržaní podmienok existencie účtu Prijímateľa určeného na príjem spolufinancovania zo ŠR SR a realizácie aktivít Projektu prostredníctvom rozpočtu. Prijímateľ je povinný bezodkladne písomne oznámiť Poskytovateľovi identifikáciu týchto účtov.

### Článok 6 PLATBY

1. Ak Prijímateľovi vznikol nárok na vyplatenie platby, Poskytovateľ zabezpečí vyplatenie spolufinancovania zo ŠR SR na účet Prijímateľa.
2. V rámci Programu je prevod finančných prostriedkov zo ŠR SR určených na spolufinancovanie realizovaný tak, že prostriedky ŠR SR na spolufinancovanie sú prevedené z príslušného výdavkového účtu Poskytovateľa priamo, avšak výlučne na účet Prijímateľa zo SR podľa Zmluvy o spolufinancovaní zo ŠR SR v súlade s § 8 zákona č. 291/2002 Z. z. o Štátnej pokladnici v platnom znení.
3. Deň pripísania platby na účet Prijímateľa sa považuje za deň čerpania spolufinancovania zo ŠR SR, resp. jeho časti.
4. Prijímateľ je povinný bezodkladne previesť prislúchajúce prostriedky zo ŠR SR na spolufinancovanie ostatným partnerom projektu zo SR (ak existujú).
5. V prípade štátnych rozpočtových organizácií presun prostriedkov v zmysle odseku 1. tohto článku realizuje Poskytovateľ zabezpečením úpravy limitov výdavkov rozpočtu Prijímateľa rozpočtovým opatrením.
6. Ak Prijímateľ a/alebo Partner uhrádza výdavky Projektu v inej mene ako EUR, príslušné účtovné doklady vystavené Dodávateľom v tejto mene sú Prijímateľovi preplácané v EUR. Do ŽoP je povinné zahrnúť oprávnené výdavky prepočítané na EUR mesačným kurzom Európskej komisie platným v tom mesiaci, v ktorom je zostavený Výkaz výdavkov. Tento kurz zverejňuje Európska komisia každý mesiac na webovom sídle <https://commission.europa.eu/funding-tenders/procedures-guidelines-tenders/information-contractors-and-beneficiaries/exchange-rate-inforeuro_en>, a zároveň je zverejňovaný aj na webovom sídle Programu. Prípadné rozdiely z dôvodu použitia rôznych mien znáša Prijímateľ a/alebo Partner.

### Článok 7 ZMENA ZMLUVY

1. Zmluvu je možné meniť alebo dopĺňať len na základe vzájomnej dohody oboch Zmluvných strán, pričom akékoľvek zmeny a doplnky musia byť vykonané vo forme písomného a očíslovaného dodatku k tejto Zmluve, pokiaľ v Zmluve nie je uvedené inak.
2. Prijímateľ je povinný oznámiť Poskytovateľovi všetky zmeny a skutočnosti, ktoré majú vplyv alebo súvisia s plnením tejto Zmluvy alebo sa akýmkoľvek spôsobom tejto Zmluvy týkajú alebo môžu týkať, a to aj v prípade, ak má Prijímateľ čo i len pochybnosť o dodržiavaní svojich záväzkov vyplývajúcich z tejto Zmluvy a záväzkov Partnerov, a to bezodkladne od ich vzniku.
3. Poskytovateľ je povinný bezodkladne oznámiť na webovom sídle Programu všetky zmeny a skutočnosti, ktoré majú vplyv alebo súvisia s plnením tejto Zmluvy, najmä zmenu sídla Poskytovateľa a pod.
4. Zmena Zmluvy nie je potrebná v prípade, ak ide o zmenu identifikačných a kontaktných údajov Zmluvných strán, ktorá nemá za následok zmenu v subjekte Poskytovateľa, resp. Prijímateľa a/alebo Partnera a touto zmenou nedôjde k porušeniu podmienok definovaných v Zmluve, v príslušnej Výzve na predkladanie žiadostí o NFP a programovej dokumentácii, odstránenia chýb v písaní, počítaní a iných zrejmých nesprávností; v týchto prípadoch postačuje bezodkladné písomné oznámenie o zmene údajov doručené druhej Zmluvnej strane.
5. Zmluvné strany sa dohodli a súhlasia, že v prípade ak dôjde k zmene Programu, Príručky programu alebo inej programovej a riadiacej dokumentácie a nedôjde k zmene textu Zmluvy, Poskytovateľ bezodkladne uverejní nové znenie týchto dokumentov na webovom sídle Programu a oznámi Prijímateľovi nové znenie zmenených ustanovení. Za vyjadrenie súhlasu so zmenou uvedených dokumentov sa považuje najmä konkludentný prejav vôle Prijímateľa spočívajúci vo vykonaní faktických a/alebo právnych úkonov, ktorými pokračuje v zmluvnom vzťahu s Poskytovateľom. Ide najmä o pokračovanie v realizácii aktivít Projektu, zasielanie Monitorovacích správ, prijatie spolufinancovania zo ŠR SR od Poskytovateľa a pod. Od tohto okamihu sa zmluvný vzťah medzi Poskytovateľom a Prijímateľom spravuje takto zmenenými dokumentmi.
6. Prijímateľ súhlasí s tým, že Poskytovateľ môže vykonať právo jednostranne zmeniť Zmluvu o spolufinancovaní zo ŠR SR prostredníctvom plošnej zmeny. Zmluvu o spolufinancovaní zo ŠR SR môže Poskytovateľ zmeniť v celom rozsahu zmluvných dojednaní obsiahnutých vo VZP, ktoré sú rovnaké pre každého Prijímateľa. Týmto spôsobom realizuje Poskytovateľ predovšetkým zavedenie opatrení vyplývajúcich z implementačnej praxe, majúcich horizontálne uplatnenie, aktualizačné zmeny v dôsledku zmeny Právnych aktov EÚ alebo právnych predpisov SR. V tomto prípade sa zmluva o spolufinancovaní zo ŠR SR zmení v rozsahu zmien obsiahnutých v právnom úkone Poskytovateľa, ktorý sa označuje ako „Zmena Zmluvy o spolufinancovaní zo ŠR SR vykonaná prostredníctvom plošnej zmeny“ s uvedením príslušného dátumu vykonania tohto právneho úkonu Poskytovateľom; právny úkon zmeny Zmluvy o spolufinancovaní zo ŠR SR vykonanej prostredníctvom plošnej zmeny nahrádza dodatok k Zmluve o spolufinancovaní zo ŠR SR, ktorý sa preto nevyhotovuje. Ak v zmene Zmluvy o spolufinancovaní zo ŠR SR vykonanej prostredníctvom plošnej zmeny nie je uvedený neskorší dátum účinnosti, zmena Zmluvy o spolufinancovaní zo ŠR SR vykonaná prostredníctvom plošnej zmeny je účinná nasledujúci deň po jej oznámení Prijímateľovi.
7. Ak Prijímateľ so zmenou Zmluvy o spolufinancovaní zo ŠR SR vykonanou prostredníctvom plošnej zmeny nesúhlasí, je oprávnený odstúpiť od Zmluvy o spolufinancovaní zo ŠR SR do 20 dní, odkedy sa dozvedel o zmene Zmluvy o spolufinancovaní zo ŠR SR vykonanej prostredníctvom plošnej zmeny.